Brochmann
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Brochmann er en norsk slekt, opprinnelig fra Danmark. Den første kjente stamfar for slekten, Jesper Brochmand (1486–1562), var kongelig sekretær. På 1600-tallet kom slekten til Norge.
Stamfar for den norske grenen er Jørgen Andersen Brochmann (cirka 1638–1682), lensmann i Kråkstad, Akershus. Hans sønn var lensmann Christian Jørgensen Brochmann (død omkring 1732). De førte samme våpen som den danske biskop J. R. Brochmand, men det er ikke påvist noe slektskap mellom dem. Christian Jørgensens sønn Jørgen Christiansen Brochmann (1686–1736) var salmaker i Christiania, og var far til trelasthandler Christen Brochmann (1719–1790) og regimentskvartermester Wilhelm Tonsberg Brochmann (1729–1791), som igjen var far til justisråd, assessor i overhoffretten Jørgen Wilhelm Brochmann (1766–1829).Til slekten hører også brødrene sogneprest i Ringsaker Jørgen Henrik Hegermann Brochmann (1850–1926) og sogneprest i Sogndal Bodvar Fredrik Johannes Brochmann (1852–1930). Sønn av førstnevnte var forfatteren Bertram Dybwad Brochmann (1881–1956). B. F. Johannes Brochmann var far til journalist og forfatter Diderik Hegermann Brochmann (1879–1955) – som igjen var far til arkitekt Odd Brochmann (1909–1992), forfatter Zinken Hopp (1905–1987) og redaktør og forfatter Georg Brochmann (1894–1952). Les mer i Store norske leksikon genealogi Litteratur Brochmann, Diderik: Sogneprestene Brochmann, 1933